作者：贺铸
词牌/韵律：念离群・沁园春

paragraphs: 宫烛分烟，禁池开钥，凤城暮春。
向落花香里，澄波影外，笙歌迟日，罗绮芳尘。
载酒追游，联镳归晚，灯火平康寻梦云。
逢迎处，最多才自负，巧笑相亲。
离群。
客浣漳滨。
但惊见、来鸿归燕频。
念日边消耗，天涯怅望，楼台清晓，帘暮黄昏。
无限悲凉，不胜憔悴，断尽危肠销尽魂。
方年少，恨浮名误我，乐事输人。